정조 23년
己未七月二十九日卯時上御熙政堂傳香承旨入侍禮房承旨入侍諸承旨持公事入侍戶曹判書同爲入侍時行都承旨李冕膺行左承旨李書九右承旨洪義浩左副承旨尹光普右副承旨李魯春同副承旨金羲淳記事官柳台佐假注書呂東植記注官金景煥承膺祚檢校直閣金近淳戶曹判書趙鎭寬以次進伏訖上曰來待諸臣入侍出榻敎賤臣承命出傳與行護軍李漢豐偕入進伏上曰明陵參奉入侍出榻敎賤臣承命出傳與明陵參奉朴寅休偕入進伏上敎書九曰卿與禮判詳細奉審而陵官若能預疎水道則一番頹圮豈至如是之多乎此意各別嚴飭卿則詣弘陵局內禮判詣明陵局內諸處陵寢一體奉審後書啓以奏可也仍命書九與傳香承旨先退命入祭報府景煥承命出持入上覽訖敎曰都承旨持出祭報府山川祭享獻官以三司擇差事分付冕膺承命先退命奏公事義浩讀奏慶尙監司申耆啓本罪人羅卜得放送事書判付訖魯春以無公事先退命書傳敎曰籌坐聞已來會次對仍爲進定事遣史官傳諭又命書傳敎曰大臣備局堂上引見仍敎曰注書出去引入大臣可也賤臣承命出傳與事變假注書趙碩章左議政李秉模行吏曹判書金文淳刑曹判書李得臣兵曹判書李在學行大護軍李邦一同知中樞府事徐有大行護軍申大顯修撰曺允遂偕入進伏命啓下受香單子獻官單子書判付訖命出給賤臣承命擎出上曰文廟祭享亞獻官誰也文淳曰鄭大容以預差陞實矣上曰此人則果無實故云耶義浩曰俄以實病陳疏矣文淳曰享官塡差近甚苟簡矣上曰司成例爲三獻官而方呈旬云果有實病而然耶文淳曰向有實病云今未知如何而兼以侍下難於入直故呈旬云矣上曰以奉安閣事有下敎於該房者戶判亦聞之耶鎭寬曰果爲聞知矣上曰禮曹奉安閣文書雖有所重卽不過該曹啓單而書出賓廳爲都監休紙者也吏曹望筒中亦有莫重文字論其義例亦無彼此輕重之別則今此禮曹文書雖不別立之閣亦無害於尊奉之義矣且誥勅文書亦當移奉於該曹而若建置二閣則事面旣涉張大經費亦爲可念誥勅文書則移奉於禮曹奉安閣而禮曹文蹟則別造欌子一坐以奉於本曹大廳則揆以體面豈或有一分未安之端耶秉模曰臣等亦自外相議而今承聖敎誠爲至當矣依此奉安實無害於義例矣上曰若於廳內當中奉安則或値本曹坐起時禮堂之主壁有所惶悚無論左右只隨宜奉處奉之爲好矣義浩曰該曹圖形今方待令壬辰日記亦爲謄入而當時以郞廳大廳之奉安甚爲未安有所下敎矣上覽訖敎曰此不過一時下敎也堂上大廳果有當奉處乎義浩曰大廳之傍有所謂上試官房者似爲便當矣鎭寬曰臣則未得詳知而所奉木函爲多件云未知一欌之大果可奉安與否矣上曰所奉木函雖是多件合而奉之則不過一樻子所奉矣秉模曰臣亦聞之而雖一欌子優可以奉安矣上曰大抵啓單所重比諸誥勅文書不無輕重之別誥勅雖是彼中文書而仁廟朝以後莫重文字多爲奉安事體果何如今此別爲尊閣之意蓋爲其有所重也雖律之以春秋大義少無所妨矣秉模曰誥勅文書果爲莫重誠如聖敎矣上曰該房承旨方差祭出去待還來後更爲議定好矣上敎在學曰銅龍門入直軍之入接他所事甚苟簡而今旣有空閒之地依前還接好矣在學曰宿衛軍兵各有直所而銅龍門軍兵之同爲入接於建陽門者未免事面之苟簡今番敬奉閣移建後銅龍門近處旣有空閒之地入接處所卽爲設置使之依前分直恐合事宜故敢此仰達矣上曰依爲之鎭寬曰銅龍門入直軍兵處所設置事纔因兵曹判書李在學所奏蒙允矣內各司中如兵曹太僕廚院及內入直都監軍鄕軍入接等處修改之役各自該司該營擔當而臣曹則元不擧行旣有在前之定式間或有替當之事而終違古例今於是役付之該營此後更申舊制俾無彼此推諉之弊恐合事宜故敢此仰達矣上曰依爲之出擧條漢豐曰此等工役例自戶曹爲之而該營則未嘗擧行矣鎭寬曰內各司之令各該衙門擧行此卽古例也大顯曰御將所奏果然矣此卽各該營謄錄所載也上曰該曹近或有昧例擧行者將臣之言亦無足爲怪而古規則例自該司爲之矣在學曰日前兵曹有修葺之役亦自本曹爲之而戶曹則不爲擧論矣上曰明日亦有受香處乎文淳曰釋菜受香當在明日矣上曰再明亦是社稷及山川祭享受香日而宮享齋日當自何日義浩曰當自初三日爲齋日矣命書成均館草記批答命次對進前秉模曰雨後晩炎尙未生涼日間聖體候若何上曰雨勢彌日稍覺淸爽而此時之雨恐或過多念彼民事還用悶然矣右相際玆作行或無阻水之患云耶秉模曰雖云連日皆是微灑似不至於潦漲矣仍奏曰寢睡水剌之節何如上曰所進稍不如前矣秉模曰日熱雖少退而餘氣尙存故然矣仍奏曰王大妃殿氣候何如上曰一樣矣秉模曰惠慶宮氣候何如上曰一樣矣命明陵參奉進前寅休進奏職姓名命擧顔敎曰帽子俯壓前額初着者例皆然矣年今幾何寅休曰三十二歲矣上曰與朴孝德爲幾寸寅休曰爲十五寸矣上曰此家之人入仕於是年甚可貴也在鄕時果受致祭而祭文亦必見之矣寅休曰然矣上曰爾做科業乎寅休曰命奇早孤廢業有年矣上曰雖然以詩以賦所做幾何寅休曰賦則二百餘首而詩則無所做矣上曰本陵修改告由今方受香退去善爲供職也上曰鄭忠貞後收用事果無異同之見乎處地則固然矣而如許節義不可無記念故有此特例矣秉模曰褒忠奬節實仰盛德而忠貞有知必當感泣矣上曰先正趙文正家亦有如是之事乎秉模曰然矣上曰次對爲之秉模曰頃因咸悅縣監李寅采上疏批旨界首邑移定便否兩湖伯往復相義論理狀聞事行會矣卽見全羅前監司李得臣狀啓則枚擧忠淸監司移文及各該守令牒報以爲咸悅以沿海斗小之邑應界首浩大之役官庫之責用無節民邑之受弊多端到今更張實合事宜而惟彼韓山邑力之凋殘無異於咸悅則移此就彼實非矯救之道且況程途之遠近各異潮汐之出入不同林川咸悅之間渡頭便穩韓山臨陂之間水站險阻大小使星不由此路亦有所由韓山如彼其殘而旣無替當之勢臨陂雖是歷路而亦有移瘼之嫌則不可以一站之不便反生兩邑之別弊請令廟堂稟旨分付矣界首之難於變通果如道臣所論此則姑置之而咸悅素以小邑中要邑頗有名稱近因數遞成一弊局界首雖不可換定如廚傳支待之節略器數迎送軍儀之除減名色卽所謂小變通則小益也豈可以難於大變通竝與小變通而忽之乎分付道臣必思其有補官民之道講以行之仍令以其擧行形止枚報本司何如上曰依爲之出擧條秉模曰頃因慶尙監司申耆狀啓進上物種之如有轉貿爲弊處變通登聞之意行會諸道矣卽見咸鏡監司具㢞狀啓則以爲各朔進獻物膳無非土宜而或以物産盛衰雖有互相移貿之時接境貿取要不過百里之內別無爲弊之端依舊例封進事請令廟堂稟旨分付矣當初行會慮或有轉貿爲弊之處而本道事情旣與嶺南有異則何可無端變通於莫重進獻乎依狀辭因前擧行之意分付何如上曰依爲之出擧條秉模曰此咸鏡監司具㢞狀啓也枚擧會寧府使李仁秀牒呈以爲本府開市時大國人牛馬料每年容入殆近千餘石而元會付耳牟只爲六十一石本府所在營賑耳牟一千五百石移劃需用其代以永興元會付稷一千三百石文川別置庫稷二百石還報移錄事請令廟堂稟旨分付矣今此請換雖是南關之穀等是皮穀依所請施行之意分付何如上曰依爲之出擧條上曰旣有行公臺諫則何不進參次對也誠駭然矣義浩起伏欲請推上曰推考置之使卽入參碩章承命出傳秉模曰今番之雨連爲注灑故兩處陵寢致有曲墻之頉矣上曰弘陵曲墻至於三十尺之多水道若預先疎導則雖或有頉必不至於是矣秉模曰果然矣陵官輩若善爲擧行則豈至於是乎上曰獻官奉審時若有水道未疎處當該官員論勘之意承旨書報獻官也大抵陵寢有頉之報近來則比前甚罕矣秉模曰果然矣在前則禮堂或有諸處兼進之時矣近來飭敎申嚴陵官輩亦專意擧行故罕有有頉之報矣秉模曰壯帥之病近雖稍勝尙難强赴訓將徐有大初書進字旣到闕下而實病猝發不得入參矣上曰壯帥之病近則何如武將有聞知者乎漢豐曰大勢則差可而蘇健尙遠云矣上曰前訓將則何如云耶大顯曰再昨夜則昏不酬酢昨日則稍勝云矣秉模曰兵曹判書李在學上疏批旨內三赴與時帶本兵之有例無例且置之所引似然疏辭令廟堂稟處事命下矣取見其疏本則以爲臣於新除冬至使之命有不可不仰暴情實者臣之此行已再經近來廷臣之再爲此行者絶罕而僅有至於三爲者則以臣所覩記一未有之賤臣一己之私姑捨之其爲事體之苟簡當如何哉特賜矜諒劃卽遞改爲辭矣本兵重任似難仍帶出疆此則只當恭俟朝家處分而至於使事爲任雖重係是往役豈敢以屢行言勞乎事體未安推考何如上曰正使許遞可也出擧條上曰傳香已爲之乎知入也賤臣承命出傳回奏曰已爲傳香云矣上曰今年雨澤嶺南則何如云耶秉模曰左沿則周洽而右沿間有不足處云矣上曰刑判新遞完伯本道事或有所聞乎得臣曰道內六七邑或有惜乾處而近則稍洽云矣秉模曰畿農已占豐穰而湖西則尤有勝焉大抵未秋成之前不必揚言而小民輩又以豐年爭說矣上曰然矣豐謂豐歉謂歉小民自來如是矣文淳曰三角山木覓山漢江節祭獻官以三司塡差事命下而罷散甚多無以排比三司中罷散人員竝敍用何如上曰依爲之出擧條文淳曰不待傳旨卽爲塡差乎上曰唯文淳曰向承下敎後問於船漢輩則以爲八月晦間下去則可至湖南而九月望間下去則可至湖西云矣上曰當爲下送者依渠願下送好矣鎭寬曰年分事目非久當爲磨鍊而近例敬差官不爲差送專委道臣擧行今年亦依此爲之乎不可無一番經稟故敢此仰達矣上曰依近例爲之可也出擧條大顯曰銅龍門入直軍今雖以御營軍代直而本是臣營所管也入接處所當自臣營擧行矣上曰唯退與戶判看審形止從便爲之可也上曰臺諫去來催促也景煥承命出傳回奏曰臺諫皆不入來云矣秉模曰今日次對命下之後臺臣足可進參於筵退之前無一人入參兩司行公諸臺竝從重推考何如上曰依爲之出擧條允遂曰臣與副校理南履翼伴直矣今才差祭出去上番闕直事甚未安新除授應敎洪樂游牌招入直何如上曰依爲之出擧條命讀備局草記義浩讀奏曰備邊司啓曰傳曰曹司五衛將事每欲一番査問於該曹而未果矣先朝嚴飭該曹罷曹司之名稱其後通瀜差擬又其後因檢束之不古五衛將諸窠中二員更爲擇差事似有筵稟定式而曹司之名年來依舊書之雖甚微事與下敎本意不同令廟堂其委折査問草記事命下矣謹依下敎査問該曹取考文蹟則先朝庚寅因特敎罷曹司衛將之名通瀜塡差矣去壬寅因兵曹判書徐有隣所啓以衛將所外差備軍作貢後無主管之人五衛將中一窠名以曹司衛將文蔭中擇差事筵稟蒙允又以依已例十二員中除出二窠作爲曹司而一窠則永作文窠一窠則文蔭武通擬之意筵稟蒙允近亦依此差出云矣敢啓命書批答曰一窠則雖因作貢復設云而一窠則便作文窠於定式之外者違制一也此後嚴飭使之各別遵守可也仍敎曰草記之有關後考者若於入侍批下則例爲書入於筵說中以命讀某司草記云云書之注書果知之乎賤臣曰知之矣上曰此草記亦入筵說爲可而此後則筵說出草時若有緊關說話則必以某事某事單抄要語先書於本事發端之上以便考閱之地可也上曰曹司衛將一窠之通擬文蔭武者蓋緣於先朝旣有定式故不得皆作文窠而然矣在學曰雖有曹司之窠而蔭武則通瀜備擬矣秉模曰當初因大臣所奏竝以文窠爲之矣中間只作一窠其後則因特敎竝罷矣上曰古則曹司衛將爲極名宦矣秉模曰然矣在學曰壬寅復設之時申飭擇差臣與右相俱經是職矣上曰其時則淸顯與承旨無異矣秉模曰然矣上曰蔭官若陞資則難於做官許除曹司之任亦云好矣文淳曰果然矣上曰今帶是職者誰也在學曰柳崔鎭夏矣上曰尹行頤亦屢爲此職矣今帶何官文淳曰今則在軍職矣上曰戶曹參議洪樂恒之父子俱受賜米甚可貴也其年爲幾何文淳曰今爲七十二云矣上曰今春無前之輪症其父子竝爲無事過去不亦壯哉兵判雖不免而不至大段云一提學亦得此症而每五日入來可謂難矣其外承宣諸人罕有免焉其時事誠前所未有也上曰日熱矣卿等早爲退去也秉模等先退敎文淳曰船隻之當送者下送爲好而近來船隻之入於舟橋之數比前有添乎文淳曰然矣上曰卿之弟日前被選於忠良子孫應製而人甚可愛矣文筆果何如文淳曰才分則有之而不加勤敎筆才則足可用之於科場矣伊時來傳筵敎故臣以爲試券及賞紙是汝之至寶也云矣仍命先退上曰史官一員待命騎二匹立之命書榻敎曰應敎洪樂游聞有實病許遞與未差之代前望單子入之待下批牌招推移入直命書金履翼鄭大容疏批訖命退承史以次退出